Kaapstad-ma vas oor kaalfoto’s van haarself en kindersGrafika: Federal Bureau of Investigation via Wikimedia Commons ŉ 32-jarige ma van Bonteheuwel in Kaapstad is in hegtenis geneem op aanklag van die vervaardiging van kinderpornografie, die besit van kinderpornografie, die verspreiding van kinderpornografie en dat sy wins gemaak het uit die verkope van kinderpornografie en verkragting. Dit volg ná die Amerikaanse Federale Buro van Ondersoek (FBI) die vrou se adres tydens hul ondersoek opgespoor het. Die vrou het na bewering naakfoto’s van haar en haar kinders op die donkerweb verkoop. Die FBI en die VSA se departement van binnelandse veiligheid (Homeland Security) het ondersoek ingestel toe hulle in kennis gestel is dat die vrou die foto’s verkoop en betaling deur Paypal ontvang. Die FBI het hulle as ŉ kliënt voorgedoen en die vrou se identiteit op só manier bekom. Die Wes-Kaapse polisie se eenheid teen gesinsgeweld, kindermishandeling en seksuele ondersoeke, se hulp is ingeroep om die vrou in hegtenis te neem. Die vrou, wie se naam nie bekendgemaak mag word nie as gevolg van die aard van die misdryf en omdat minderjarige kinders betrokke is, het op 22 Julie in die landdroshof in Bishop Lavis verskyn. “Die verdagte bly in aanhouding. Sy moet op 19 Augustus weer in die hof verskyn,” het ao. Joseph Swartbooi, woordvoerder van die polisie, aan Maroela Media gesê. Die vrou het nog nie aansoek gedoen om borgtog nie. Maroela Media verneem die vrou het eers net foto’s van haarself verkoop om ŉ inkomste te verdien, maar het later ook haar kinders, na bewering onder andere haar vierjarige seun, betrek.